ועדת הכנסת, כנסת 18, פרוטוקול מספר 96, 2010-06-16 10:00

יריב לוין: שלום לכולם, אני מתכבד לפתוח את ישיבת הוועדה.

יריב לוין: הנושא הראשון על סדר היום – ישיבות הכנסת בשבוע שבו חל ט' באב.

יריב לוין: בהתאם לסעיף 19(א)(1) מתבקשת ועדת הכנסת לאשר את קביעת יושב ראש הכנסת בדבר מועדי ישיבות מליאת הכנסת בשבוע שבו חל תשעה באב, על פי הפירוט שלהלן: יום שני, ח' באב (19.7.2010)- ישיבת הכנסת תחל בשעה 11:00 יום שלישי, ט' באב (20.7.2010) לא תתקיים ישיבת מליאה יום רביעי, י' באב (21.7.2010) ישיבת הכנסת תחל במועד הקבוע, שזה היום האחרון של הכנס.

יריב לוין: מי בעד אישור הבקשה?

יריב לוין: תודה, אושר.

מנחם אליעזר מוזס: לגבי ההחלטה על ישיבת המליאה בח' באב – היא תחל בשעה 11:00, עד מתי?

ארבל אסטרחן: לא כתבו את זה.

ארבל אסטרחן: בנשיאות, אני יכולה לומר, שיו"ר הוועדה אמר - -

מנחם אליעזר מוזס: יש סעודת מפסקת.

יריב לוין: חבר הכנסת מוזס, תפנה לנשיאות.

יריב לוין: אם הנשיאות תעביר מכתב מתוקן אני אביא אותו מייד להצבעה, פה, לא תהיה בעיה.

ארבל אסטרחן: אני יכולה לומר שבישיבת הנשיאות אמר יושב ראש הכנסת שהכוונה היא שהמליאה תסתיים כך שגם חבר כנסת שגר הכי רחוק מירושלים יוכל להספיק להגיע הביתה לארוחה המפסקת.

יריב לוין: אני מניח שזה יהיה המצב, אבל אם תמצאו לנכון ויש צורך, והנשיאות תסכים להפנות אלינו בקשה מתוקנת, אני אכנס ישיבה.

מנחם אליעזר מוזס: ועדת האתיקה קבעה ישיבה ליום שלישי, ט' באב, ישיבה אחר הצהריים.

מנחם אליעזר מוזס: צריך לבטל את זה.

מנחם אליעזר מוזס: תבטלו את זה.

יריב לוין: לא תהיה בעיה.

יריב לוין: ב.

יריב לוין: קביעת ועדה לדיון בהצעה לסדר היום בנושא: "סכנת סגירת בית הספר לרפואת שיניים בתל אביב", הצעת חה"כ מאיר שטרית.

יריב לוין: אנחנו עוברים לנושא הבא בסדר היום: קביעת ועדה לדיון בהצעה לסדר היום בנושא: "סכנת סגירת בית הספר לרפואת שיניים בתל אביב",

יריב לוין: הצעת חה"כ מאיר שטרית.

יריב לוין: נשמעו הצעות להעביר את הנושא לוועדת המדע והטכנולוגיה, לוועדת החינוך, התרבות והספורט או ועדת העבודה, הרווחה והבריאות.

יריב לוין: מוועדת המדע נמסר כי על פי סוכם הוחלט כי הנושא יעבור לוועדת החינוך.

יריב לוין: גם בוועדת העבודה והרווחה נמסר כך, וועדת החינוך מוכנה לקבל את העניין, לפיכך נעביר את הנושא לוועדת החינוך.

יריב לוין: מי בעד?

יריב לוין: תודה, העניין אושר פה אחד.

יריב לוין: ג.

יריב לוין: הצעת חוק הכנסת (תיקון מס' 29) (מספר הסגנים ליושב ראש הכנסת), התש"ע-2010 (כ/325)- הכנה לקריאה שניה ושלישית

יריב לוין: אנחנו עוברים לנושא הבא - הצעת חוק הכנסת (תיקון מס' 29) (מספר הסגנים ליושב ראש הכנסת), התש"ע-2010 (כ/325)- הכנה לקריאה שניה ושלישית.

יריב לוין: כזכור, הצעת החוק הזו שאני הגשתי אותה כהמשך וכחלק מכל התהליך שעשינו בנושא שינויי התקנון נועדה, בעצם, למנוע את מצב שבו באמצע הקדנציה מבצעים איזשהו הליך של חקיקה בהוראת שעה בשלוש קריאות, שהוא הליך באמת לא ראוי ולא טוב.

יריב לוין: ההצעה המקורית דיברה על כך שהסמכות להגדיל את מספר הסגנים לתשעה תועבר מוועדת הכנסת, מתוך איזשהו רצון לייצר הסכמה רחבה, באופן כזה שהרכב הנשיאות –

שלמה מולה: כמה יש היום, שבעה?

יריב לוין: היום יש תשעה, בכנסת הנוכחית, על פי הוראת השעה.

יריב לוין: החוק אומר שבעה, וכל פעם קובעים הוראת שעה כדי להגדיל, כי מספר הסיעות הוא גדול ויש רצון לתת איזשהו שיקוף בנשיאות.

שלמה מולה: אבל אם מספר הסיעות יצומצם?

יריב לוין: לכן אנחנו קובעים, בהיגיון, שוועדת הכנסת יכולה, אך לא חייבת – להגדיל לתשעה.

יריב לוין: סיעת קדימה ביקשה שני דברים: האחד, שיובהר שהדבר הזה יחול מהכנסת ה- 19 ואין שינוי בכנסת הזו, וזה כמובן מקובל וזה הוכנס בנוסח שאנחנו עתידים לאשר עכשיו.

יריב לוין: הבקשה השניה היתה שהרוב שיידרש להגדלה בוועדת הכנסת יהיה רוב של 3/4, מתוך הנחה שאז הוא יבטא הסכמה רחבה ולא קוניקטורה פוליטית, וגם הדבר הזה, מבחינתי, מקובל.

שלמה מולה: האישור יהיה ברוב של 75% מחברי ועדת הכנסת?

יריב לוין: בדיוק, וכך זה גם הוכנס לכאן, על פי הנוסח כדפי שתואם וסוכם, וגם הועבר מראש, ואני מבין שמקובל עליכם.

ארבל אסטרחן: כמו שאמר היושב ראש, מדובר בהצעת חוק שבאה לאפשר לוועדת הכנסת להגדיל את מספר הסגנים מעבר למספר שקבוע היום בחוק, שהוא שבעה.

ארבל אסטרחן: זה קבוע בסעיף 10.

ארבל אסטרחן: ההגבלה הזו, על שבעה, חוקקה בכנסת ה-15, ונקבע כי תחילתה יהיה מהכנסת ה-16, ובעצם – רק בכנסת ה-16 עמדו בזה.

ארבל אסטרחן: כבר בכנסת ה-17 חוקקו הוראת שעה שהגדילה את המספר לשמונה.

ארבל אסטרחן: בכנסת הנוכחית גם חוקקו הוראת שעה שהגדילה את המספר לתשעה, והמטרה היתה, בעצם – אם יש הסכמה רחבה על הגדלת מספר הסגנים, בדרך זה בשביל לאפשר ייצוג רחב יותר בנשיאות, למנוע את הצורך לעשות חקיקה ראשית.

ארבל אסטרחן: בנוסף, ראינו בשנים האחרונות שפעמים רבות הרכב הנשיאות נקבע כבר בוועדה המסדרת, לפני שקמה ועדת הכנסת, ולכן מוצע שהסמכות תהיה גם בידה, במידת הצורך.

ארבל אסטרחן: אתייחס לנוסח – יש לנו שלושה סעיפים בחוק.

ארבל אסטרחן: הסעיף הראשון בא לתקן את סעיף 2א שעניינו הוועדה המסדרת.

ארבל אסטרחן: הסעיף קובע היום שלוועדה המסדרת יהיו, עד לבחירתה של ועדת הכנסת: "סמכויות ועדת הכנסת, הנוגעות לסדרי הבית ולדיוני הכנסת".

ארבל אסטרחן: זה לא פורש כסמכות שמאפשרת לוועדה המסדרת גם לקבל החלטות אחרות, החלטות מהותיות שיש לוועדת הכנסת סמכות לקבל אותן, ולכן מוצע להבהיר שלוועדה המסדרת תהיה גם הסמכות שתינתן לוועדת הכנסת לפי סעיף 10 לקבוע את הגדלת מספר הסגנים.

ארבל אסטרחן: אז זה התיקון בסעיף הראשון.

ארבל אסטרחן: הסעיף השני בא לתקן את סעיף 10 לחוק הכנסת, שעניינו הרכב הנשיאות, שכאמור קובע היום שמספר הסגנים לא יעלה על שבעה, ושם מוצע להוסיף: "ואולם רשאית ועדת הכנסת ברוב של שלושה רבעים מחבריה, לקבוע כי בתקופת כהונתה של הכנסת שבה מתקבלת ההחלטה, לא יעלה מספר הסגנים ליושב ראש על תשעה".

ארבל אסטרחן: כלומר, זה לאותה כנסת, וכמו שאמר היושב ראש- זה בהסכמה רחבה מאד.

ארבל אסטרחן: אין לנו, בעצם, ככל שזכור לי, תקדים לרוב כזה בוועדה.

ארבל אסטרחן: הסעיף השלישי, שעניינו תחילה קובע שתחילתו של הכנסת יהיה ביום תחילת כהונתה של הכנסת התשע-עשרה.

ארבל אסטרחן: זה בעצם, הגיוני, כי לכנסת הזו, כמו שאמרנו, יש כבר חוק שהגדיל את מספר הסגנים לתשעה.

יריב לוין: תודה.

יריב לוין: יש הערות?

יריב לוין: אם אין, נעבור להצבעה.

יריב לוין: מי בעד?

יריב לוין: פה אחד, אין מתנגדים, אין נמנעים.

יריב לוין: לפיכך אושר בנוסח הזה, להבאה לקריאה שניה ושלישית.

יריב לוין: תודה רבה, הישיבה נעולה.